***Отговор на въпрос от Румен Христов – народен представител от ПГ на ГЕРБ-СДС относно позицията на България по предложение на Регламент на Европейския парламент и на Съвета относно растенията, получени чрез някои нови геномни техники и храните и фуражите произведени от тях***

**УВАЖАЕМИ ГОСПОДИН ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ХРИСТОВ,**

Познатите на човечеството методи за селекция на растения и животни, благодарение, на които са създадени съвременните високопродуктивни сортове и породи са резултат на привнасяне на генетични промени - дейност, която вече продължава повече от десет хиляди години.

В проекта на Регламент за растенията, получени чрез някои нови геномни техники и продуктите им, е **предвидено приложението само на техники, за които има научни становища на Европейския орган за безопасност на храните, че те водят до промени в генома, които са еквивалентни на спонтанно възникващите в природата или в резултат на класическата селекция**. Този проект на регламент **не променя нито европейското, нито националното законодателство за ГМО, а само конкретизира приложението му по отношение на растенията и техните продукти, получени с новите геномни техники**, като тези с по-сложни модификации ще продължат да се регулират съгласно действащото ГМО законодателство.

За формиране на националната позиция, Министерството на земеделието и храните стартира обществено обсъждане на проекта за регламент, като досега са проведени:

1. Дискусионен форум с всички заинтересовани страни - на 19.09. 2023 г.;
2. Конференция на тема: *Новите геномни технологии – бъдещето на модерното земеделие –* на 26.10.2023 г.;
3. Заседание на Консултативната комисия по генетично модифицирани организми – на 30.11.2023 г.

В момента тече поредната научна конференция, в която участват всички заинтересовани страни и обсъждат темата.

Компромисните текстове на Испанското председателство, с цел постигане на общ подход са в подкрепа на **съображенията на България по отношение на:** съвместното съществуване и опазването на биологичното разнообразие; равноправният достъп до генофонда за провеждане на селекционна дейност, и недопускане на патентни ограничения в това отношение; както и правото на информиран избор на потребителите по отношение на продуктите, получени чрез новите геномни техники.

На заседанието от 11 декември 2023 г. на Съвета на ЕС по земеделие и рибарство в подкрепа на проекта за този регламент гласуваха 17 държави членки, които представляват **57,90%** от населението на ЕС. Недостигнаха **7,1%** от населението на ЕС за постигане на необходимото квалифицирано мнозинство.

**България гласува „въздържал се“** поради продължаващите обществени и политически обсъждания. В тази връзка Министерството на земеделието и храните провежда допълнителни консултации с обществеността, за да може националната позиция да отразява и да е в защитата на обществения интерес.

След като две от комисиите на Европейския парламент подкрепиха проектът на регламент за новите геномни техники на 11.12.2023 г. и 24.01.2024 г. съответно, **на 07.02.2024 г. Европейския парламент с 307 гласа в подкрепа, 263 - против и 41 – въздържал се подкрепи проекта на регламент за нови геномни техники**.

На заседанието на Комитета на постоянните представители (КОРЕПЕР, част I) отново не се постигна квалифицирано мнозинство за мандат за преговори с Европейският парламент.

Единствено Люксембург промени начина си на гласуване от 11.12.2023 г. от „подкрепа“ във „въздържал се“.

Работата по проекта продължава в рамките на Белгийското председателство на Съвета на ЕС.

**БЛАГОДАРЯ ЗА ВНИМАНИЕТО**